ग्रम्फू से कुल्लू (वाया मनाली): ग्रम्फू तिराहे से दायें हाथ वाली सङक लद्दाख और बायें हाथ वाली सङक रोहतांग चली जाती हैं। पहले हमें कोकसर जाना पङा क्योंकि वहां गाङी वाले को कोई काम था फिर उसके बाद वापस रोहतांग की ओर लौटना पङा। इसी बहाने लद्दाख रोड पर भी पहले कदम पङे। अब शीघ्र ही लद्दाख भ्रमण का कार्यक्रम भी तय करूंगा। ग्रम्फू से रोहतांग वाली सङक तो बिल्कुल चकाचक बनी है, चौङी भी है। मैं पहली बार रोहतांग-मनाली की ओर आया था इस पर भी इन दोनों ही जगहों के लिये मेरे अंतस में कोई रूचि नहीं जागी। कारण एक तो वैसे ही मौसम खराब था। धुंध और बारिश ने जैसे सारी खूबसूरती को अदृश्य कर रखा था। दूसरा कारण ये भी था कि जो किन्नौर और स्पीति की रूप में सोने का दीदार कर आया हो उसके लिये जगहें मिट्टी के समान हैं। स्पीति के नजारों का चश्मा पहन कर आप रोहतांग-मनाली की खूबसूरती को देख ही नहीं सकते। जब रोहतांग पहुँचे तो बारिश हल्की थी। जबरन यहां के एक-दो फोटो लिये और चल पङे। मढी में रूक कर चाय पी जिसके पैसे गाङी वाले ने दिये। जब मनाली पहुँचे तो दिन ढल रहा था और घनघोर बारिश हो रही थी। तो इस प्रकार अगर हम मनाली रुकना भी चाहते तो रूक नहीं पाते। बिना रूके कुल्लू की ओर चल दिये। कुल्लू पहुँचने तक पूरी तरह अंधेरा हो गया था। बस स्टैंड के ठीक सामने एक होटल में कमरा बुक करके अपनी बाइक उतारी। गाङी वाला 1400 रूपये में मान गया। गाङी में चलकर आये थे फिर भी मार्ग के हिचकोलों ने हालत खराब कर दी थी। पास के एक भोजनालय में जाकर टिक्कङ खाये और पङकर सो गये।